Okresná prokuratúra Nitra 
Damborského 1, 949 99 Nitra 1 	

Sp. zn. : 4 Pv 372/11/4403	Nitra, 20.12.2013
EEČ : 2-32-290-2013

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 497/2008 Zbierky zákonov, ďalej len "Trestný zákon",

Rozhodol: 	prokurátor Okresnej prokuratúry Nitra
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
vedené pre prečin neodvedenie dane a poistného podľa § 277 odsek 1 Trestného zákona na tom skutkovom základe, že XXXXX ako konateľ firmy XXXXX, napriek tomu, že bol povinný zabezpečiť riadne odvody poistného za zamestnancov poškodeným osobám XXXXX XXXXX, XXXXX, XXXXX v období máj 2008 - august 2008 a október 2008 a november 2008 túto povinnosť neplnil, a napriek tomu, že poistné zamestnancom zrazil, a mal dostatok finančných prostriedkov, neodviedol ho v celkovej výške 2.117,42 € nasledovným určeným príjemcom - poškodeným osobám v nasledovných konkrétnych sumách: 
- XXXXX - 1.529,62 €,
- XXXXX - 72,- €,
- XXXXX - 515,80 €,

s poukazom na § 86 písmeno e) Trestného zákona, lebo zanikla trestnosť činu

Odôvodnenie:
Policajt  OR PZ v Nitre uznesením sp.zn. ORP-759/1-OEK-NR-2011 zo dňa 3.6.2011 podľa § 199 odsek 1 Trestného poriadku začal trestné stíhanie pre zločin neodvedenie dane podľa § 277 odsek 1, odsek 2 písmeno b) Trestného zákona, následne uznesením zo dňa 19.04.2012 podľa § 206 odsek 1 Trestného poriadku vzniesol obvinenie XXXXX pre prečin neodvedenie dane podľa § 277 odsek 1 Trestného zákona. 
Preskúmaním spisového materiálu som zistil, že vo veci boli vypočuté viaceré osoby a zabezpečené listinné dôkazy.
Obvinený XXXXX vo svojej výpovedi priznal svoju vinu a uviedol, že sa pokúsi nahradiť čo najskôr spôsobenú škodu, a následne predložil doklady o  úhrade sumy 607,68 € XXXXX, a 5.902,72 € XXXXX a napokon v deň preštudovania vyšetrovacieho spisu predložil aj doklad o úhrade sumy 515,80 € do pokladne poškodenej strany XXXXX, a tiež správu poškodenej strany o tom, že touto sumou bol uhradený  nedoplatok za zamestnancov na zdravotnom poistení za obdobie  máj 2008 - august 2008 a október 2008 a november 2008. 
Z výpovede splnomocnenca poškodenej strany XXXXX, možno zistiť, že dňa 11.6.2012 bola prijatá úhrada od firmy XXXXX, vo výške 607,67 €, ktorá bola priradená dlžnému obdobiu august 2009 až december 2009, pričom 27.5.2012 bola pohľadávka vo výške 1.185,04 € za obdobie október 2008 až júl 2009 odstúpená na XXXXX a teda nebola im obvineným spôsobená žiadna škoda. 
Z výpovede splnomocnenca poškodenej strany XXXXX, možno zistiť, že ku dňu 7.12.2012 bola pohľadávka vo výške 1.185,04 € voči  firme XXXXX, ktorá  bola postúpená na XXXXX, na základe zmluvy z 21.2.2012 subjektom XXXXX, uhradená v plnej výške. 
Z výpovede splnomocnenca poškodenej strany XXXXX, možno zistiť, že dňa 11.6.2012 bola prijatá úhrada od firmy XXXXX, vo výške 5.902,72 €, a za obdobie máj 2008 až apríl 2010 neevidujú žiadny nedoplatok za zamestnancov voči tejto firme. 
Z výpovede splnomocnenca poškodenej strany XXXXX, možno zistiť, že voči firme XXXXX evidujú celkový nedoplatok k 21.11.2013 vo výške 7.105,72 €, pričom z doložených písomných vyčíslení vyplýva, že za obdobie  máj 2008 - august 2008 a október 2008 a november 2008 je táto firma dlžná za zamestnancov na zdravotnom poistení sumu 515,80 €.
Taktiež bol zabezpečený znalecký posudok znalca z odboru ekonómia a manažment, odvetvie účtovníctvo a daňovníctvo č. 14/2012, podľa ktorého firma XXXXX, mala v období máj 2008 - august 2008 a október 2008 a november 2008 dostatok peňažných prostriedkov na zaplatenie poistného, ktoré bolo zrazené zamestnancom, jednotlivým vyššie uvedeným poškodeným osobám. 
Podľa § 8  Trestného zákona trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.
Podľa § 10 odsek 1 Trestného zákona prečin je
a) trestný čin spáchaný z nedbanlivosti, 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.
Podľa § 11 odsek 1 Trestného zákona zločin je úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby prevyšujúcou päť rokov.
Podľa § 11 odsek 2 Trestného zákona o zločin ide aj vtedy, ak v prísnejšej skutkovej podstate prečinu spáchaného úmyselne je ustanovená horná hranica trestnej sadzby prevyšujúca päť rokov.
Podľa § 11 odsek 3 Trestného zákona zločin, za ktorý tento zákon ustanovuje trest odňatia slobody s dolnou hranicou trestnej sadzby najmenej desať rokov, sa považuje za obzvlášť závažný.
Podľa § 17 Trestného zákona pre trestnosť činu spáchaného fyzickou osobou treba úmyselné zavinenie, ak tento zákon výslovne neustanovuje, že stačí zavinenie z nedbanlivosti.
Podľa § 277 odsek 1 Trestného zákona kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, alebo kto neoprávnene v malom rozsahu uplatní nárok na vrátenie dane z pridanej hodnoty alebo spotrebnej dane v úmysle zadovážiť sebe alebo inému neoprávnený prospech, potrestá sa odňatím slobody na jeden rok až päť rokov.
Podľa § 86 písmeno e) Trestného zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
Vzhľadom k tomu, že obvinený XXXXX všetky dlžné sumy voči všetkým poškodeným stranám tak, ako je to uvedené vo výrokovej časti tohto uznesenia, dodatočne zaplatil v deň, keď sa mohol po skončení vyšetrovania oboznámiť s jeho výsledkami, zanikla trestnosť činu.
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Na základe vyššie uvedených skutočností a citovaných zákonných ustanovení bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na Okresnej prokuratúre Nitra do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Martin Ďurík
prokurátor